เริ่มแล้ว งาน “วันเด็กแห่งชาติ 65” ออนไลน์ครั้งแรก จังหวัดยะลา
วันเด็กแห่งชาติ ซึ่งตรงกับวันเสาร์ที่ 2 ของเดือนมกราคมในทุกปี ปีนี้ประเทศไทยยังคงเกิดการแพร่ระบาดของเชื้อไวรัสโควิด-19  อย่างต่อเนื่อง ทำให้การจัดงานวันเด็กแห่งชาติ ที่มีการจัดกิจกรรมต่างๆ ในจังหวัดยะลาต้องงดไป  โดยทางเทศบาลนครยะลา ซึ่งเป็นเจ้าภาพหลักของการจัดงานวันเด็กแห่งชาติ  จึงได้ปรับเปลี่ยนรูปแบบการจัดงานมาเป็น “งานวันเด็กออนไลน์” ขึ้น เพื่อความปลอดภัยแก่เด็กที่มาร่วมงาน ซึ่งนับเป็นครั้งแรกในจังหวัดยะลา  หลังเกิดสถานการณ์โควิด-19 โดยมุ่งเน้นให้ “วันเด็ก เด็กยะลา ต้องมีความสุข สนุกสนาน ปลอดโควิด”การจัดงานวันเด็กออนไลน์จังหวัดยะลา นายภิรมย์ นิลทยา ผู้ว่าราชการจังหวัดยะลา เป็นประธานเปิดการจัดงาน ร่วมกับนายพงษ์ศักดิ์ ยิ่งชนม์เจริญ นายกเทศมนตรีนครยะลา กิจกรรมมีการอ่านสารวันเด็ก แห่งชาติของ ฯพณฯ นายกรัฐมนตรี พร้อมทั้งคำขวัญวันเด็กแห่งชาติ ประจำปี 2565 “รู้คิด รอบคอบ รับผิดชอบต่อสังคม” ซึ่งมีเป้าหมายเพื่อให้เด็กและเยาวชนไทยเป็นบุคคลที่มีความสามารถในการคิดและรู้เท่าทันการเปลี่ยนแปลง ใช้ศักยภาพของตนเองอย่างสร้างสรรค์ รู้หน้าที่และมีความรับผิดชอบทั้งต่อตนเอง สังคม ประเทศชาติและสังคมโลก ควบคู่กับการมีคุณธรรมและจริยธรรมอันดี   ผู้ว่าราชการจังหวัดยะลา กล่าวให้โอวาทผ่านการ Live สด จากเพจเฟซบุ๊ก เทศบาลนครยะลา Yalacity นอกจากนี้ยังมีการจับสลากของขวัญรางวัล การแสดงจากชรมสตรีทแด๊นซ์ กิจกรรมสันทนาการต่างๆ การแสดงของชมรมปันจักสีลัต รวมไปถึงการแสดงจาก วงออเคสตร้า เทศบาลฯ ซึ่งกิจกรรมได้เริ่มดำเนินการตั้งแต่ เวลา 09.00 ไปจนถึงเวลา 11.00 น. เป็นไปตามมาตรการของสาธารณสุขป้องกันโควิด-19 อย่างเคร่งครัด